Prosedure vir die uitvoer van diere | Landbou
Prosedure vir die uitvoer van diere
Ek wil graag Boerbokke uitvoer na die Midde-Ooste, watter prosedure moet gevolg word?
Antwoord 171 keer gelees
Twee kundiges bied antwoorde op dié vraag.
Antwoord 1: Ek dink die beste plek om te begin, is om kontak met jou lokale Staatsveearts te maak. Hy moet aan die einde van die proses sy/haar handtekening op die permit sit en sal dit nie doen as alles nie korrek gedoen is nie.
Met alle uitvoere wat ek doen, raadpleeg ek eers die Staatsveearts oor die protokol en maak seker dat hy/sy deurentyd ingelig bly en saamstem met alle toetse wat gedoen word. Hulle skakel ook soms met die Staatveearts van die uitvoerland indien daar onduidelikheid oor die invoerprotokol is. Hulle skakel ook met die uitvoeragente.
Sodoende voorkom jy dat 'n permit nie geteken word 2 of 3 dae voordat die diere moet vertrek en daar alreeds vragmotors regstaan om te laai. Komende van my wat dit al oorgekom het jare terug! Verder wil ek jou ook aanraai om 'n volledige kosteberaming van alle werk en laboratoriumtoetse te doen, die geld te laat inbetaal en dan eers met die proses te begin!
Ek het destyds gesit met 'n rekening van R30 000 se laboratoriumkoste wat nooit deur die agent aan my oorbetaal is nie.
Geskryf deur dr. Albert van Zyl, Heidelberg, Wes-Kaap (dierekliniek@intellect.co.za)
Ek stem saam met Dr. Albert van Zyl dat jy in noue kontak met jou plaaslike Staatsveearts moet werk, maar die begin punt is altyd om te WEET wat die invoerland wil hê, m.a.w. 'n invoerpermit wat deur hul Veterinêre Owerhede uitgereik word.
Die EU reik Annexe uit en Amerika werk ook bietjie anders, maar 'n invoerpermit is gewoonlik die roete wat meeste invoerende lande volg. Hierdie invoerpermitte word gewoonlik onderhandel deur die Veterinêre Owerhede van beide lande totdat daar ooreenstemming oor die vereistes is.
Dit is dan die invoerder se verantwoordelikheid om aansoek te doen by hul land se Veterinêre Owerhede vir so invoerpermit. Sodra die invoerder die invoerpermit bekom het en die vereistes aan die uitvoerder bekend maak, kan die privaatveearts, die kliënt (uitvoerder) en die plaaslike Staatsveearts (asook agent indien van toepassing) om 'n tafel sit en al die vereistes van die invoerpermit bespreek, hoeveel dit gaan kos, die tydberekening, ensovoorts sodat almal op presies dieselfde bladsy is.
Sover ek verstaan mag die plaaslike Staatsveearts gewoonlik nie (behalwe in baie spesifieke omstandighede) kontak maak met oorsese veterinêre owerhede nie – dit is waarvoor ons nasionale kantoor daar is en hulle het gewoonlik ook die beste kontakte en weet presies met wie om te gesels in die invoerende land sodat daar geen misverstande is nie.
Net 'n waarskuwing - moet asseblief nie werk op vereistes op 'n nie-geldige permit wat dalk vir 'n vorige besending uitgereik is nie – invoervereistes kan letterlik binne 'n dag verander. Jy loop die gevaar dat al jou toetse gebasseer is op ou vereistes en dat die besending sodoende afgekeur word.
Maak seker daar is 'n geldige permit (maak seker van die datums) met duidelike vereistes en indien jy onseker is oor enige iets, kontak die Nasionale Kantoor sodat hulle dit kan uitpluis met die invoerende land. Kontakbesonderhede een van die Staatsveeartse by die Invoer Uitvoer
Beleidseenheid vir riglyne: https://www.dalrrd.gov.za/Branches/Agricultural-Production-Health-Food-Safety/Animal-Health/contacts/importexport